  Майя Бывальцева Сьӧлтаын XXVIII Элькун гужем гурт шудонъёс йылпумъяськизы. Асьсэ группаосазы Дэри, Алнаш но Сьӧлта ёросъёс вормизы. Со сярысь элькунысь спортъя дасяськонъя центрлэн «ВКонтакте» мерлыко вотэсысь огиназ ивортэмын. 2-6 пӧсьтолэзе 25 ёросъёсысь 1 сюрс 500 пала спортсменъёс 15 спорт амалъёсъя ӵошатсконъёсы пыриськизы. Со пӧлын капчи атлетика, волейбол, гира ӝутъян, мини-футбол, триатлон, шальы лэзьян, экраны нюръяськон, гозы кыскан, семьяослэн но кивалтӥсьёслэн ӵошатсконъёссы но мукет. Сяме пыремъя вормисьёсты куинь группаосъя шараяло - ёросъёсын улӥсьёслэн лыдзыя. Нырысетӥ группа: 1-тӥ инты – Дэри ёрос 2-тӥ инты – Пичи Пурга ёрос 3-тӥ инты – Ува ёрос Кыкетӥ группа: 1-тӥ инты – Алнаш ёрос 2-тӥ инты – Шаркан ёрос 3-тӥ инты – Вавож ёрос Куинетӥ группа: 1-тӥ инты – Сьӧлта ёрос 2-тӥ инты – Юкаменск ёрос 3-тӥ инты – Дэбес ёрос XXVIII Элькун гужем гурт шудонъёсын вормисьёс (Сьӧлта, 2019) 3 фото Тодэ вайытом, гурт шудонъёсты сиё-дано усьтон ужрадын Удмуртилэн тӧроез Александр Бречалов вуоно аръёсы ӵошатсконъёсты ортчытон интыосты ялӥз. 2020-тӥ арын тол шудонъёс Дэриын ортчозы, гужем – Красногорскын. 2021-тӥ арын гуртоос тол шудонъёсы Вавоже люкаськозы, гужем – Граке. Элькун гурт шудонъёслы Сьӧлтаын стадион но Герман Скурыгин нимо ФОК пуктӥзы.  Тегъёс: Спорт Удмуртия гуртшудонъёс Сьӧлта  